钦定古今图书集成/理学汇编/文学典/第042卷 > 刘模
## 钦定古今图书集成/理学汇编/文学典/第042卷 > 刘模

按：《魏书高允传》，允所引“刘模者，长乐信都人也，少时
窃游河表。”〈缺〉遂至河南，寻复潜归，颇涉经籍，微有注
疏之用。允领秘书，典著作，选为校书郎。允修撰《国记》，
与俱缉著。常令模持管籥，每日同入史阁，接膝对筵，
属述时事。允年已九十，目手稍衰，多遣模执笔而指授裁断之，如此者五六岁。允所成篇卷，著论上下，模
预有功焉。太和初，模迁中书博士，与李彪为寮友，并
相爱好。至于“训导国胄，甄明风范，远不及彪也。”出除
颍州刺史。王肃之归阙，路经悬瓠，羇旅穷悴，时人莫
识。模独给所须，吊待以礼，肃深感其意。及肃临豫州，
模犹在郡，微报复之，由是为新蔡太守。在二郡积十
年，宽猛相济，颇有治称。正始元年，复出为陈留太守，
时年七十馀矣。而饰老隐年，昧禁自效，遂家于南颍
川，不复归其旧乡矣。